(EDIT 20.7.2015: Kirjoituksesta on poistettu kohta, jossa sanottiin Tampere Priden olevan Ilkka Veiströmille kuuluva tavaramerkki)

Viime viikonloppuna järjestettiin Tampere Pride -niminen tapahtuma. Kesäkuun alussa yhdistyksemme Pirkanmaan SETA ry järjesti puolestaan Pirkanmaan Priden. Viime viikkoina sosiaalisessa mediassa onkin ollut jonkin verran epäselvyyttä siitä, miksi Tampereella järjestetään kahta pride-tapahtumaa, vieläpä siten, että tapahtumien järjestäjät eivät näytä tekevän mitään yhteistyötä. Aamulehdessä 15.7. kirjoitettiin aiheesta Tampere Priden palvelukoordinaattori Ilkka Veiströmin haastattelun yhteydessä (”Pride-tuottaja kutsuu heterot mukaan”). Myös Helsingin Sanomien Nyt-liitteessä ihmeteltiin tapahtumien kahtiajakoa. Olemme Pirkanmaan Setassa olleet melko vaitonaisia niistä syistä, jotka aikoinaan johtivat kahden erillisen tapahtuman malliin. Yleisölle tilanne on kuitenkin sekava, eivätkä epätietoisuus ja salamyhkäisyys palvele ketään. Haluammekin avata asiaa tässä kirjoituksessa.

Tampere Pride -niminen tapahtuma järjestettiin ensimmäisen kerran vuonna 2005. Järjestävänä tahona oli yhdistyksemme, joka tunnettiin tuolloin nimellä Tampereen SETA ry. Noina vuosina pride-tapahtumia järjestettiin vuorovuosina yhteisvoimin eri maakunnissa. Tampere Pride järjestettiin seuraavan kerran vuonna 2010, tällä kertaa omana tapahtumanaan. Priden järjesti Ilkka Veiströmin pyörittämä My Solutions/Myevent -niminen yritys. Tampereen Seta osallistui tapahtumaan ja järjesti osan tilaisuuksista. Sama järjestely toistui vuonna 2011, ja molemmat Tampere Pridet sujuivat ongelmitta. Sitten alkoivat hankaluudet. Vuoden 2012 keväällä äärioikeistolainen Finnish Defense League ilmoitti, että heidän jäsenensä osallistuvat Tampere Priden marssille, näennäisesti seksuaali- ja sukupuolivähemmistöjen etuja puolustaakseen. Ilkka Veiströmin yritys oli vastuussa marssin järjestämisestä. Ennen Pride-tapahtumaa My Solutions ilmoitti yhtäkkiä vetäytyvänsä tästä vastuusta kokonaan. Nyt pride-tapahtuman tärkeimmän osuuden järjestely kaatuikin yhdistyksemme niskaan. Veiström oli kuitenkin ehtinyt toivottamaan Finnish Defense Leaguen kirjallisesti tervetulleeksi marssille. Marssilta edellytettävät turvallisuusjärjestelyt olivat siten entistä vaativampia. Tästä kaikesta huolimatta Priden ja marssin järjestämisestä selvittiin kunnialla, kiitos yhdistyksen toimijoiden ja muiden viime hetkellä paikalle saatujen vapaaehtoisten.

Pridesta toipumisen jälkeen turhautuminen vain kasvoi, kun Ilkka Veiström lähetti jälkikäteen yhdistyksellemme laskun lipputuloista. Lipputuloja oli kertynyt Priden aikana järjestetyistä Leimarit-bileistä. Tulojen tilittämisestä yritykselle ei kuitenkaan löytynyt mitään sopimusta. Ilmoitimmekin Veiströmille, että emme maksa perusteetonta laskua. Veiström ei vienyt asiaa eteenpäin. Pirkanmaan Seta on järjestänyt Leimareita jo 27 vuotta ja niillä on vakiintunut asema. Leimareita on noin kahdeksan kertaa vuodessa.

Tässä vaiheessa yhdistyksemme päätti lopettaa yhteistyön My Solutionsin kanssa. Vuonna 2013 yhdistyksemme täytti 40 vuotta ja järjestimme omin voimin Pirkanmaan Pride -nimisen tapahtuman. Muita Pride-tapahtumia ei tuona vuonna Tampereella ollut. Pirkanmaan Pride 2013 sujui varsin hyvin, ja keväällä 2014 aloimme valmistelemaan seuraavaa. Tapahtuman verkkosivuille tarvittiin nyt jo oma osoitteensa. Kävinkin katsomassa, paljonko suomalainen domain maksaisi. Kummallista kyllä, sekä pirkanmaanpride.fi että p irkanmaapride.fi olivat varattuja. Osoitteet kuuluivat yritykselle, jonka omistaja oli ennalta tuttu: Ilkka Veiström. Toki olisimme voineet ostaa osoitteet hieman aiemmin. Kukaan meistä ei kuitenkaan arvannut, että joku veisi ne nenämme edestä. Kysyin Veiströmiltä, miksi hän oli ostanut osoitteet, vaikka hänellä ei ole enää mitään tekemistä tapahtumamme kanssa. Syy oli selvä: ”Jos maksatte sen lähettämäni laskun, niin saatte osoitteet”. Pidimme tätä menettelytapaa niin ala-arvoisena, että kauppoja ei tullut. Tätä nykyä www.pirkanmaanpride.fi johtaakin Tampere Priden kotisivuille. Tämä järjestely ei tee tilannetta yhtään selkeämmäksi yleisölle. Olemme kysyneet asian suhteen neuvoa poliisilta ja juristilta. Vaikka menettely vaikuttaa tahalliselta toisen toiminnan haittaamiselta, niin suoranaista laittomuutta tähän ei ilmeisesti sisälly.

Veiström on sittemmin järjestänyt Tampere Priden sekä viime että tänä kesänä. Kahdessa erillisessä tapahtumassa ei sinänsä ole mitään erityisen ongelmallista. Olisi toki fiksumpaa laittaa resurssit yhteen. Nykytilanteessa yhteistyöhön on kuitenkin aika huonot edellytykset. Tällä erää yhdistyksemme järjestää tyytyväisenä omaa tapahtumaansa, ja verkko-osoitteiden menettäminen ei harmita enää kamalasti. Vielä tämän vuoden alkupuolella ehdotimme Veiströmille yhteistyötä tapahtumatiedottamisessa – kaikista ongelmista huolimatta. Hanke tyssäsi kuitenkin jo alkumetreillä. Sittemmin olemme katsoneet parhaaksi pitäytyä täysin erillään Tampere Pridesta. Kuten Veiström on opinnäytetyössään todennut, Tampere Priden talous on melko heikoissa kantimissa. Yhteistyö olisi siis jokseenkin riskinaltista yhdistyksellemme.

Veiström kokee mahdollisen yhteistyön esteeksi sen, ettei hän luota yhdistykseemme. Veiström on useaan otteeseen väittänyt, että olemme mustamaalanneet Tampere Pride -tapahtumaa. On totta, että yksi yhdistyksemme toimija kirjoitti viime vuonna yksityishenkilönä jollain verkkofoorumilla tapahtumasta kielteisen kommentin. Pahoittelimme tätä alkuvuonna Veiströmille. Kyseessä ei tietenkään ollut yhdistyksen kanta. Mistään muista esimerkeistä en ole kuullut. Jos joku henkilö jossain päin Suomea on kirjoittanut Tampere Pridesta jotain, niin sitä emme ole valitettavasti pystyneet kontrolloimaan. Julkisuudessa olemme myös useaan kertaan todenneet, että Tampereelle mahtuu monta pride-tapahtumaa. Veiström valitteli myös sitä, että olemme sanoneet heidän tapahtumaansa kaupalliseksi, vaikka järjestävänä tahona on yhdistys. Omien kiireidemme keskellä emme olleet huomanneet, että yritysmuotoisesta tapahtuman järjestämisestä oltiin vaihdettu yhdistykseen.

Vastikään Tampere Priden Facebook-tapahtuman seinällä järjestäjältä kysyttiin, miksi he eivät tee yhteistyötä Pirkanmaan Priden järjestäjien kanssa. Vastaus kuului näin: ”Tarkoitus ei ole olla kenenkään kilpailija vaan jakaa tasavertaisuuden ilosanomaa omalta osaltaan, sillä tämänkaltaisia tapahtumia ei mielestämme voi olla liikaa.” Veistöm on kuitenkin sanonut minulle suoraan, että hän kokee meidät kilpailijaksi. Muistutan vielä, että kyseessä on kaksi seksuaali- ja sukupuolivähemmistöjen asialla olevaa aatteellista yhdistystä. Mistä me tarkalleen ottaen kilpailemme?

Keskiviikon Aamulehden haastattelussa Ilkka Veiström kuvaili Tampere Pride -tapahtumaa näin: ”Iskulauseiden sijaan Veiström haluaa korostaa ystävyyttä. Heterot ovat tervetulleita niin kulkueeseen kuin kaikkiin muihinkin tilaisuuksiin”. Todettakoon tässä vielä: meidänkin yhdistyksemme pride-tapahtumaan ovat tietysti tervetulleita kaikki, seksuaaliseen suuntautumiseen ja sukupuoli-identiteettiin katsomatta. On aivan turha antaa ymmärtää mitään muuta. Omassa pride-tapahtumassamme ohjelmatarjonta on ollut varsin monipuolista. Priden yhteydessä järjestetään perinteiset Leimarit, ja niistä kertyvät mahdolliset tuotot käytämme yhdistyksen budjetin mukaisesti muun muassa koulutus- ja nuorisotoimintaan sekä vertaisryhmien tukemiseen.

Pitää toki lisätä, että alkukesästä Tampere Pride mainitsi oma-aloitteisesti myös Pirkanmaan Priden omilla Facebook-sivuillaan. Selvästikin tapahtumajärjestäjien joukossa on myös laajempaa kokonaisuutta ajattelevia ihmisiä. Ylipäänsä on tärkeä muistaa, että Tampere Pridea järjestää moni oikealla asialla oleva ja omistautunut henkilö. Olen tavannutkin ainakin yhden heistä. Molemmilla tapahtumilla voi edelleen olla paikkansa Tampereella. Halusimme tällä kirjoituksella kuitenkin avata taustat ja vähentää sekaannusta. Yhdistyksessämme on kulunut parina viime vuonna tämän tapahtumadilemman puimiseen paljon aikaa, jonka olisi voinut käyttää järkevämmin. Tiettävästi on käynyt myös muun muassa niin, että ihmiset ovat menneet vahingossa ”väärään” tapahtumaan. Jos olisin itse ulkopuolinen taho, niin menisin varmasti sekaisin nimissä ja päivissä. On kuitenkin aika epätodennäköistä, että molemmat tahot toimisivat joskus saman katon alla. Pirkanmaan Seta tekee hedelmällistä ja sujuvaa yhteistyötä lukuisten järjestöjen kanssa. Tiedämme, millaista vastavuoroisen, ketterän, osapuolia arvostavan ja toivottuihin lopputuloksiin tähtäävän yhteistoiminnan tulee olla.

Tuure Pitkänen

Pirkanmaan SETA ry:n puheenjohtaja